Krekar frifunnet for trusler og løslatt fra fengsel

Mulla Krekar er i Borgarting lagmannsrett frifunnet for trusler og oppfordringer til straffbare handlinger etter et intervju han gjorde med NRK. Han er nå løslatt, ifølge flere medier.

Publisert Publisert 17. mars 2016

LØSLATT: Mulla Krekar, her under et fengslingsmøte i Oslo tingrett i desember fjor. Foto: Heiko Junge / NTB scanpix

NTB

Denne artikkelen er over fire år gammel

— Dette er en seier for rettssikkerheten, sier Krekars advokat Brynjar Meling til VG.

Krekar ble i oktober dømt til fengsel i ett og et halvt år for trusler og oppfordring til straffbare handlinger i et intervju med NRK 25. februar i fjor. Han anket dommen.

— Minst fire av ti jurymedlemmer har funnet at det bevist at han ikke har truet eller oppfordret noen til å ta livet av noen, sier Meling til Aftenposten.

Ifølge avisen var Krekar torsdag på Ila fengsel for å hente sakene sine. Meling ønsker ikke kommentere hvor 59-åringen nå skal oppholde seg.

Kurderen er også involvert i en annen sak, hvor italienske myndigheter har siktet ham for terrorplanlegging og for å være en del av det angivelige terrornettverket Rawti Shax. Italia har bedt om at Krekar utleveres til landet.

Oslo tingrett skal i juni avgjøre hvorvidt Krekar kan utleveres, meldte Aftenposten i februar.

Publisert Publisert: 17. mars 2016 16:51